‘ઈન્ટરનેટ સાથી’ પ્રોજેક્ટના પ્રચારપ્રસાર માટે ધર્મા લાઈફ સંસ્થાએ ગીર-સોમનાથનાં ગામડાઓમાં હેલ્પિંગ વિમેન્સ ગો ઓનલાઈન(એચડબ્લ્યુજીઓ) એટલે કે મહિલા ઈન્ટરનેટ જાગૃતિ અભિયાન શરૃ કર્યું છે. આ અંગે પ્રોજેક્ટ સાથે શરૃઆતથી જ જોડાયેલાં સંસ્થાનાં સ્વયંસેવિકા અંજલિ ચૌધરી કહે છે, “ગામમાં જે સ્થળે મહિલાઓ એકઠી થતી હોય ત્યાં અમે પહોંચી જઈએ છીએ. મહિલાઓને સ્માર્ટફોન અને ઈન્ટરનેટ વિશે વાત કરીએ છીએ. ગામની મોટાભાગની મહિલાઓ સ્માર્ટફોન કે ઈન્ટરનેટ વિશે અજાણ હોય છે. અરે, મહિલાઓની ક્યાં વાત કરવી, અહીં કેટલાંક ગામોમાં તો યુવકો માટે પણ સ્માર્ટફોન અને ઈન્ટરનેટ નવી વસ્તુ છે. જ્યાં પુરુષવર્ગ પાસે સ્માર્ટફોન ન હોય ત્યાં કોઈ મહિલા બે-બે સ્માર્ટફોન, ટૅબલેટ અને પાવરબેંક લઈને ગામની શેરીઓમાં ફરતી જોવા મળે તે ક્રાંતિ જ ગણાય.”